ຫວຽດນາມ ຕັດສິນໂທດ ປະຫານຊີວິດ ອະດີດປະທານ ບໍລິສັດ Vinalines
ທະ​ນາ​ຍຄວາມ​ຂອງ ທ່ານ Duong Chi Dung ກ່າວ​ວ່າ ລູກ​ຄວາມຂອງ​ທ່ານ ຈະ​ອຸທອນ ​ຄໍາ​ຕັດສິນ​ໂທດປະຫານ​ຊີວິດນັ້ນ.
ທະນາຍຄວາມຂອງ ຜູ້ບໍລິຫານບໍລິສັດຂົນສົ່ງ ຂອງຫວຽດນາມ ຄົນນຶ່ງ ກ່າວວ່າ ລູກຄວາມຂອງທ່ານ ຈະອຸທອນຄໍາຕັດສິນໂທດ ປະຫານຊີວິດ ທ່ານ ຈາກການດໍາເນີນຄະດີສໍ້ລາດລັງຫລວງ ທີ່ ເປັນຂ່າວໂດ່ງດັງນັ້ນ ທ່ານ Duong Chi Dung ແລະ ນາງ Mai Van Phuc ເຈົ້າໜ້າ ທີ່ຂັ້ນສູງຂອງ ບໍລິສັດລັດວິສາຫະກິດ Vinalines ທັງສອງໄດ້ຖືກ ຕັດສິນໂທດປະຫານຊີວິດໃນວັນຈັນທີ່ຜ່ານມາ ຫລັງຈາກຖືກ ສານພົບເຫັນວ່າ ມີຄວາມຜິດ ໃນຂໍ້ຫາຍັກຍອກເງິນເກືອບ ນຶ່ງ ລ້ານໂດລາ ແລະບໍລິຫານເງິນຂອງລັດຢ່າງຜິດພາດ ທີ່ເຮັດໃຫ້ເກີດຄວາມເສຍຫາຍຫລາຍກວ່າ 17 ລ້ານໂດລາ ອີກແປດຄົນໃນຄະດີ ໄດ້ຖືກຕັດສີນລົງໂທດຕິດຄຸກ ຕັ້ງແຕ່ 4 ຫາ 22 ປີ ຫວຽດນາມ ໄດ້ທໍາການປຸກລະດົມ ຕໍ່ຕ້ານການສໍ້ລາດບັງຫລວງຂອງຜູ້ມີຊື່ສຽງ ຢ່າງໂດ່ງດັງ ໃນເດືອນແລ້ວນີ້ ອະດີດນາຍທະນາຄານ ແລະເພື່ອນຮ່ວມທຸລະກິດຄົນນຶ່ງ ກໍໄດ້ຖືກລົງໂທດປະຫານຊີວິດ ໃນຖານຍັກຍອກເງິນ ທ່ານ Tran Dinh Trien ທີ່ວ່າຄວາມໃຫ້ ທ່ານ Dung ກ່າວຕໍ່ ວີໂອເອ ພະແນກພາສາຫວຽດນາມ ໃນວັນອັງຄານວານນີ້ວ່າ ການຕັດສິນໂທດ ບໍ່ມີຄວາມທ່ຽງທໍາ ໂດຍກ່າວວ່າ ບໍ່ມີຫລັກຖານພຽງພໍ ທີ່ພິສູດໃຫ້ເຫັນວ່າ ເຂົາເຈົ້າມີຄວາມຜິດ ໃນການຍັກຍອກເງິນ ທ່ານກ່າວວ່າ ລູກຄວາມຂອງທ່ານ ຜູ້ທີ່ໄດ້ຖືກຈັບໃນກໍາປູເຈຍ ປີກາຍນີ້ ຫລັງຈາກຫລາຍເດືອນທີ່ໄດ້ຫລົບໜີໄປ ຈະອຸທອນຄໍາຕັດສິນພາຍໃນ 15 ມື້ ຍັງບໍ່ເປັນທີ່ຊາບເທຶ່ອວ່າ ນາງ Phuc ຈະຍື່ນອຸທອນຄືກັນຫລືບໍ່ ແຕ່ເປັນໄປໄດ້ ໃນເມື່ອເປັນຄໍາຕັດສິນລົງໂທດທີ່ຮ້າຍແຮງປານນັ້ນ ການສໍ້ລາດບັງຫລວງທີ່ມີຢ່າງແຜ່ຫລາຍຢູ່ໃນວົງການລັດຖະບານ ໄດ້ສ້າງຄວາມໂກດແຄ້ນແກ່ ສາທາລະນະຊົນໃນຫວຽດນາມ ບ່ອນທີ່ ປະຊາຊົນສ່ວນໃຫຍ່ ພາກັນເບິ່ງເຫັນວ່າ ການກິນສິນບົນ ສໍ້ລາດບັງຫລວງ ແລະການບໍລິຫານບໍ່ດີ ຢູ່ໃນບໍລິສັດໃຫຍ່ໆຂອງລັດ ເປັນຕົ້ນເຫດເຮັດໃຫ້ ເສດຖະກິດຝືດເຄືອງ